נְגִינוֹת



	
	נְגִינוֹת
	



א


הִבְהִיקָה גַחֲלִילִית בַּשִּׂיחַ הֶעָבֹת

וַתִּקְרֹץ לִי עֵינָהּ בְּחִיּוּךְ מְאַשֵּׁר;

דֹּם קֶרֶן־הַשְּׁקִיעָה עַל סוּתָהּ פִּזֵּזָה,

וַיִּשֹּׁב מִמָּרוֹם הָרוּחַ הַמְקַשֵּׁר.





כְּבָר רִשְׁרֵשׁ הָאשֶׁר בְּחֶבְיוֹן־הַשִּׂיחַ,

וַתְּסוֹכֵךְ הַשִּׁטָּה עָלֵינוּ בְּרֹאשָׁהּ;

דֹּם נָבַע מִקֶּרֶב הַפֶּלֶא הָרָחוֹק —

וַתְּצַלְצֵל נְשִׁיקָה רִאשׁוֹנָה וּקְדוֹשָׁה.




ב


הִיא פִּזְּרָה צַמָּתָהּ בַּנָּתִיב לַיַּעַר,

וַתַּחֲשׂף לִי זְרוֹעַ מַבְהִיקָה;

וָאַעַר

עָלֶיהָ אֶשׁ־לִבִּי הַכְּבוּשָׁה בִּנְשִׁיקָה.





הִיא כָּרְכָה צַמָּתָהּ עַל צְדָעַי כְּנָחָשׁ,

וַתְּשִׁיתָהּ לְרֹאשִׁי עֲטָרָה;

וָאָחוּשׁ,

כִּי כָּפוּת אָנֹכִי עוֹלָמִית בִּשְׂעָרָהּ.





וּצְחוֹקָהּ — צְלִיל פַּעֲמוֹן, צְלִיל טָהוֹר כִּבְדֹלַח —

וַתִּשַּׁק אֶת עֵינַי הַדּוֹמְעוֹת;

וַתּוֹלַךְ

הַמַּלְכָּה אֶת עַבְדָּהּ אֶל אוּלַם־הַחֲלוֹמוֹת.




ג


שְׁלַל־זַהֲרוּרִים

נָפַל עַל שְׁבִילֵנוּ,

צְלִיל־דִּינָרִים

נִשְׁמַע בְּאָהֳלֵינוּ,

בְּרַק עֲנָבִים

הֶאֱדִים בְּכַרְמֵנוּ,

זְהַב־הַחִטָּה

צִפָּה שְׁדֵמָתֵנוּ,

כְּנַף־הַבְּרָכָה

רִחֲפָה עַל רָאשֵׁינוּ,

אוֹר־הָאשֶׁר

הִצִּית בַּבוֹתֵינוּ.




תרע"ב










את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/34801